《题义门胡氏华林书院》
宋代·吴淑

高隐仙山下，依山携草堂。
穷年乐石水，切意玩嫌缃。
竹径来嵇阮，鱼梁集惠庄。
论文探致极，寻古袭遗芳。
沉意诗书苑，游心翰墨场。
海鹏潜羽翼，露豹郁文章。
侠洽千门庆，联翩却桂香。
活和资胜景，变化得神方。
虚槛临寒水，平皋占夕阳。
溪云蒸柱礎，岚气润衣裳。
露叶飘书幌，风花落酒觞。
往还乘月喜，酬唱为春忙。
宗族传雍睦，门闾被宠光。
高情谁可及，积善不能量。
顾我何为者，多年别故乡。
他时归计遂，依附葺云房。

作者简介：（947—1002）润州丹阳人，字正仪。仕南唐为内史。入宋，荐试学士院，授大理评事。预修《太平御览》、《太平广记》、《文苑英华》。累迁水部员外郎。太宗至道二年，兼掌起居舍人事，预修《太宗实录》，再迁职方员外郎。善书法，尤工篆籀。有集及《说文五义》、《江淮异人录》、《秘阁闲谈》等。